MOKANDA NA PAULO NA MIBALE
EKOMELAKI YE
Mbɔte na biso, Paulo na Silwana na Timɔte, na bino ekelesia na Batesalɔniki, ejali kati na Njambe Tata na biso mpe Nkolo Yesu Masiya. 2 Ngɔlu, na kimia, kouta na Njambe Tata mpe na Nkolo Yesu Masiya éjala na bino.
Ntina na Matɔndi na Paulo
3 Ekoki na biso kopesaka Njambe matɔndi na ntina na bino ntango yɔsɔ, Bandeko. Ekoki bobele bongo mpɔ ete kondima na bino ekoyikanaka mingi, mpe kolingana na bino yɔsɔ ekotondanaka kati na bino. 4 Bongo biso mpenja tokomikumisaka mpɔ na bino kati na bikelesia na Njambe na ntina na mpiko na bino, na kondima na bino, kati na minyɔkɔ na bino, mpe kati na mpasi ejui bino. 5 Ejali elimbweli na esambiseli sembo na Njambe, ete bóbɔngisama mpɔ na Bokonji-na-Njambe ; mpɔ na yango bojali komɔna mpasi. 6 Mpɔ ete ejali sembo epai na Najmbe kopesa bolɔji lokola libonja na bango bakoyokisaka bino bolɔji, 7 mpe kopesa bino epemelo na biso elɔngɔ na ntango na komɔnana na Nkolo Yesu, wana ekobima ye na Likolo na banje na ye na nguya kati na epelelo na mɔtɔ. 8 Akoya kobukanisa bango bajangi boyebi na Njambe, na bango bakoboyaka kotosa Nsango Malamu na Nkolo na biso Yesu. 9 Bango wana bakojua likamba na liwa na seko, bakolongwa na liboso na Nkolo mpe liboso na nkembɔ na nguya na ye, 10 wana ekoya ye na Mokɔlɔ yango kokumama kati na Babulami na ye, mpe kosimama kati na Bandimi yɔsɔ ; mpɔ ete bosili kondima matatoli na biso.
11 Mpɔ na bongo mpe tokobɔndelaka na ntina na bina ntango yɔsɔ, ete Njambe na biso átanga bino ete bobɔngi no ebiangeli na ye, mpe na nguya ákokisela bino esengɔ yɔsɔ na makambo malamu, na misala yɔsɔ na kondima. 12 Bongo nkombo na Nkolo na biso Yesu ekokumama kati na bino, mpe bino kati na ye, mpɔ na ngɔlu na Njambe na biso mpe Nkolo Yesu Masiya.
Makambo na Koya na Masiya
Nde na ntina na Koya na Nkolo na biso Yesu Masiya mpe na kotakana na biso na ye, tolingi kolɔmba bino Bandeko, 2 ete bóningana na makanisi na bino nɔkinɔki te, mpe bóbulunganaka na ntina na molimo te, sɔkɔ na monɔkɔ te, sɔkɔ na mokanda momɔnani lokola mokanda na biso te, mpɔ na kobanja ete Mokɔlɔ na Nkolo esili koya. 3 Tika moto te ájimbisa bino, sɔkɔ na njela nini, mpɔ ete Mokɔlɔ yango ekoya bobele sɔkɔ Lipengɔli esili koya, mpe Moto na Lofundo asili komɔnana, ye Mwana na Libebi, 4 Motemeli na bilɔkɔ yɔsɔ bikobiangamaka banjambe sɔkɔ bilɔkɔ na losambo, ye mpe Momikumisi liboso na bango, bongo ákamata kofanda kati na Esambelo na Njambe, komitalisa ye mɔkɔ ete ye Njambe.
5 ¿ Bobosani ete, wana ejalaki ngai na bino, najalaki koyebisa bino bongo ? 6 Sasaipi boyebi yango ejali kopekisa ye, na ntina ete ámɔnana bobele na elaka na ye. 7 Mpɔ ete lofundo ejali naino kosala na nkuku, nde bobele kino mopekisi akolongwa; 8 na nsima ekomɔnana ye Moto-na-Lofundo, oyo Nkolo Yesu akoboma ye na mpema na monɔkɔ na ye, mpe akobebisa ye nye na nkembɔ na Koya na ye. 9 Koya na ye Moto-na-Lofundo ekojala na misala na Satana, na misala na nguya, na bilembo na bikamwiseli na lokuta; 10 mpe na bijimbiseli yɔsɔ mabe mpɔ na bango bajali kobeba, baoyo baboi koyamba bolingo na sɔlɔ mpɔ na kobikisama na bango. 11 Yango wana Njambe akotindela bango nguya ekosala kojimbisa ete bándima lokuta, 12 na ntina ete bango yɔsɔ bákweisama, baoyo baboi kondima makambo na sɔlɔ, kasi basepeli bokesene.
13 Nde mpɔ na biso, ekoki na biso kotɔndaka Njambe ntango yɔsɔ na ntina na bino, Bandeko balingami na Nkolo; mpɔ ete Njambe apɔni bino, longwa na ebandeli, ete bóbika mpɔ na kobulama na Molimo mpe mpɔ na kondima na makambo na sɔlɔ. 14 Abiangi bino mpɔ na yango na njela na Nsango Malamu na biso, ete bókwa nkembɔ na Nkolo na biso Yesu Masiya.
15 Na bongo, Bandeko, bótelema, bósimbaka makasi mateyo mayekoli bino sɔkɔ na monɔkɔ sɔkɔ na mokanda na biso. 16 Tika ete Nkolo na biso Yesu Masiya ye mɔkɔ, mpe Njambe Tata na biso oyo alingaki biso mpe mpɔ na ngɔlu apesaki biso libɔndi na seko na elikia malamu, 17 ábɔndisa mitema na bino mpe álendisa bino na misala mpe maloba yɔsɔ malamu.
Maloba na Nsuka
Na nsima Bandeko, bóbɔndelaka mpɔ na biso, ete Maloba na Nkolo mátambolaka mpe mákumamaka, pelamɔkɔ ekumamaki yango kati na bino, 2 na ntina ete tóbika na bato na wayawaya mpe na mabe, mpɔ ete kondima ejali na bato yɔsɔ te.
3 Nde Nkolo ajali sembo, oyo akolendisa bino mpe akobatela bino na ye mabe. 4 Nde tosili kondimisama na Nkolo mpɔ na bino ete bojali kosala makambo majali biso kolaka mpe ete bokosala bobele bongo. 5 Nkolo átambolisaka mitema na bino kati na bolingo na Njambe mpe kati na mpiko na Masiya.
6 Nde tojali kolaka bino na nkombo na Nkolo Yesu Masiya, Bandeko, ete bópengwaka na Bandeko yɔsɔ baoyo bajali na wayawaya, baoyo na bijaleli bikeseni na mateyo majui bino na biso. 7 Mpɔ ete bino mpenja boyebi ete ekoki na bino koyokola biso, mpɔ ete wayawaya ejalaki na biso te. 8 Toliaki kwanga na moto mɔkɔ mpamba te, kasi tosalaki mosala makasi butu na moi ete tójala mikumba bojito na mɔkɔ na bino te. 9 Tosalaki bongo mpɔ ete tojangaki bokonji te, kasi na ntina ete tópesa bino elakiseli ete bóyokola biso. 10 Mpɔ ete wana ejalaki biso kati na bino, tolakaki boye ete : Sɔkɔ moto akojangaka mposa na kosala mosala, áliaka te.
11 Ntina ete toyoki ete bamɔkɔ bakotambolaka kati na bino na wayawaya, bakosalaka mosala te, kasi bisalasala. 12 Tokolaka bato na motindo bongo, tokopesa bango toli na Nkolo Yesu Masiya, ete básalaka mosala na kimia mpe báliaka kwanga na bango mpenja.
13 Nde mpɔ na bino, Bandeko, bólemba na kosalaka malamu te. 14 Sɔkɔ moto mɔkɔ akotosa monɔkɔ na biso na mokanda oyo te, bósɔsɔla ye elembo, bósanganaka na ye te, ete áyoka nsɔni; 15 nde bókanisaka ye lokola moyini te, kasi bókebisaka ye lokola Ndeko. 16 Nkolo na kimia ye mɔkɔ ápesa bino kimia ntango yɔsɔ na njela yɔsɔ. Nkolo ájala na bino yɔsɔ elongɔ.
17 Oyo mbɔte na lobɔkɔ na ngai Paulo, ejali elembo na mikanda na ngai yɔsɔ. Lobɔkɔ na ngai ejali boye. 18 Ngɔlu na Nkolo na biso Yesu Masiya éjala na bino yɔsɔ.
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn